**Høng Vandværk.**

**Bestyrelsens årsberetning til generalforsamling for 2023.**

**Velkommen til generalforsamling** for året 2023. Velkommen til vores domicil på Sæbyvej 2A., hvor vi som Vandværk er glade for at være.

**Som nogen vil kunne huske** var det ved generalforsamlingen afholdt i 2021, at vi besluttede at træde ud af de økonomiske rammer i Vandsektorloven og udelukkende referere til Kalundborg Kommune. Ved denne generalforsamling for 2023 ser vi så de regnskabsmæssige ændringer, som denne udtræden har haft for Høng Vandværk. Vi takker fortsat jer forbrugere, som møder frem til den årlige generalforsamling og gør jeres stemme gældende.

**Høng Vandværk har gennem årene været en levende institution** og er det fortsat. Det er dog ingen hemmelighed, at stadig stigende krav fra Samfundet og Myndighederne gør deres til, at det bliver en travl arbejdsdag at være tilknyttet Høng Vandværk. Det at levere godt vand og god service til vores forbrugere er fortsat det mest spændende og burde også være det vigtigste ved at have sin arbejdsdag med udgangspunkt på Sæbyvej 2A, men mængden af andre opgaver end de omtalte dyder gør disse rangen stridig.

**Vores driftsleder, René** har været hos i 6 år og hans store arbejdsindsats bærer frugt. Hans evne til at se muligheder frem for begrænsninger gør fortsat stort indtryk på vores forbrugere samt forskellige samarbejdsrelationer. Nye tiltag og forbedringer har været mangfoldige i disse 6 år og det er en glæde for ikke mindst HVV’s bestyrelse at have René som driftsleder.

**Vi har en produktionskapacitet** på ca. 50 kbm. i timen. Vores tankkapacitet er på 720 kbm. og et almindeligt døgnforbrug er 650 til 690 kbm. Når det aktuelle forbrug overstiger 50 kbm. i timen, bruger vi af vores tankreserve. Denne reserve reetableres i perioder på døgnet, hvor vandbehovet er mindre. Vi har en nødforbindelse til Løve Knudstrup Vandværk, som kan gå begge veje. Det er vigtigt for forsyningssikkerheden, at vi ikke udelukkende skal stole på fremmed tankvognskapacitet, hvis uheldet skulle være ude med vores vandforsyning. Derfor overvejes andre muligheder for nødforsyning af vand.

**Forsyningssikkerhed er et nøgleord** i Høng Vandværk. Lige så er det hos andre. Solbjerg Vandværk, som leverer vand til bl.a. Tjørnelunde, ønskede at kunne få vand fra os. I første omgang som supplement/nødforsyning. De har fået etableret en ledning fra Tjørnelunde til Kulby for at kunne modtage. Høng Vandværk har foranstaltet en trykforøgerstation nedsat i Kulby. For at sikre at der stedse vil være frisk vand i ledningen, kobles 2 forbrugere i Tjørnelunde på.

**I 2023** har vi fået 2 nye tilslutninger. Vi er nu **2197 forbrugere** med afregningsmålere. **2897 forbrugsandele** som også omfatter lejligheder. Vi har **284 bimålere**.

**Vi har i 2023**

* **indpumpet 268.686 kbm**,
* **udpumpet 259.458 kbm**.
* **skyllevand udgør 7.878 kbm.**
* **afregnet 226.413 kbm** med forbrugerne
* **vandpris** har været **7 kr./kbm**.
* **fastafgift årlig 600 kr**./forbrugsenhed.

Vores **spild** har i 2023 været på **12,41 pct**., hvilket er højere end i 2022, og så højt, at vi skal betale straffeafgift. Spild skyldes fremdeles brud på primært gamle ledninger og forvitrede alu-anboringer.

 **Brud**. I 2023 havde vi især 2 brud, som det tog lang tid at lokalisere, da vandet i første omgang ikke kom til overfladen, men løb i utætte kloaker. Det var på Nyvej og Rosenvænget. Andre brud, som gav vandtab, var på Kulbyvej og Centervej.

**I 2023 var vores kbm. pris 7 kr.** Med de stigende krav til vandværker og det offentliges forventninger til økonomisk formåen hos samme (altså forbrugerne) vil prisstigninger forekomme jævnligt i takt med den økonomiske udvikling i det øvrige samfund. De seneste år har, som I alle ved, været præget af væsentlige højere priser på stort set alting. Fra de seneste generalforsamlinger vil jeg gentage det faktum, at det stadig er billigere at drikke vand fra vandhanen til under 10 øre pr. liter end at købe tilsvarende mængde vand på flaske.

**Vandanalyser.** Vi har stadig firmaet Dons til at foretage analyser af vores vand samtidig med, at vi kører selvkontrol. Vandkvaliteten er fortsat god, og det er vi lykkelige for. Vi har en hårdhed på ca. 16.

**Vores vand er**, som vandet hos andre vandværker, **undersøgt for PFAS**. Det er heldigvis ikke konstateret hos os.

**Sektionsopdeling af forsyningsområdet.** Høng Vandværk har stadig mange forskellige rørtyper liggende i jorden. Med en 119 års historie har vi set alt, hvad markedet har budt på. Vi har mere end 150 km. ledning og det har – som tidligere nævnt -fortsat været som at lede efter en nål i en høstak, når vi har forsøgt at lokalisere et brud. Der er dog sket forbedringer på dette felt. Først og fremmest er HVVs forsyningsområde på vej til at blive sektionsopdelt. Her er vi kommet 2 tredjedele af vejen. De nye afregningsmålere, vi er i gang med at installere hos forbrugerne, har blandt flere teknikaliteter en indretning, der på nydansk hedder en ”støj logger”, som bliver overvåget af en **”Leak detector”.** Den melder til Vandværket, hvis der er støj fra f.eks. ledningsbrud. Vi vil fortsat have store udfordringer med lækager på alu-anboringer, som blev anvendt i udstykninger i 60’erne og 70’erne. De bliver udskiftet enten, når bruddet er konstateret eller forsyningsområdet totalrenoveres.

**Antenner.** Vandværket benytter 2 antenner – 1 på Vandtårnet og 1 på Varmeværkets høje tårn – til at modtage signaler fra vores vandmålere. Flere antenner kan komme på tale. Er de nye almindelige vandmålerne uden for rækkevidde, bruges målere med simkort. En moderne måler vil f.eks. give adgang til at aflæse sit forbrug på sin telefon samt få en advarsel om et utilsigtet overforbrug – altså hvor en vandhane løber konstant. Nye afregningsmålere opsat i landområderne under Høng Vandværk vil have et simkort, som giver Vandværket mulighed for at aflæse timeværdierne en gang i døgnet. Vi har en forventning om, at målere i HVV-regi bliver udskiftet inden for de næste 2 år. Så vil alle forbrugere have adgang til måler appen.

**Digital opmåling**. Kravene til digital opmåling af vores ledningssystem er i fortsat udvikling, og nye muligheder på markedet gør, at vores driftsleder kan – når rørlægningen er sket - gøre målerarbejdet færdig og føre det ind på digitalt kort i en arbejdsgang. Nyanlagte ledninger skal ud over den sædvanlige koordinat også have en Z kote, som er angivelse af dybden. Udgangspunkt er højden over havets overflade. Vi har stadig vores GPS- udstyr i samarbejde med Varmeværket, men har netop fået det udskiftet til en ny model.

**Renoveringsarbejder i 2023.**

**Strandvej**. Vi har renoveret ledningsnettet på Strandvej fra Vestergade til jernbanesporet. På et tidspunkt, når Varmeværket skal under sporet med deres ledning, vil vi følge trop og forbinde øst og vest ledningen på Strandvej.

**Snæbumgårdsvej.** Vi har renoveret ledningen på Snæbumgårdsvej 6 og 8.

**Spildjord**. En udgift, som til enhver tid belaster et graveprojekt, er bortskaffelse af opgravet, formodet forurenet materiale, som ikke kan genbruges. Det koster i transport til deponeringssteder samt analyser.

**Sæby Nyskov.** Så kom det på i en hast, at Kalundborg Kommune ville glæde Sæbyborgerne med en skov i et område, der oprindeligt var udlagt til boligområde. Blandt flere ledningsejere havde HVV forsyningsledning til Sæby og Hallenslev samt en enkelt forbruger liggende på det nye skovområde. Da vi kender de økonomiske konsekvenser af at udbedre et eventuelt brud i et sådant område, måtte vi lægge nye forsyningsledninger væk fra træbeplantningen. Det var en udgift i omegnen af 500.000 kroner. Der er som bekendt ingen gaver i denne verden, der er gratis.

**Målerudskiftning**. Som bemærket tidligere i denne årsrapport har vi været i gang med at skifte målere, og som nævnt, vil dette arbejde også foregå i de kommende år. Vandværket fik et meget fint tilbud på indkøb af målere hos Kamstrup, og rabatten på 22 % var langt større, end en eventuel bankrente ville have været på samme beløb over et par år.

**BNBO-område**. Status på dette felt er, at Kragerup Gods venter på, at deres ansøgning om tilladelse til opsætning af solceller imødekommes af Kalundborg Kommune. Så må vi se, hvad vilkårene bliver med hensyn til Vandværkets betaling for brug og friholdelse af kemi i området. En kommende erstatning vil blive lagt på vores kubikmeterpris, men skrevet særskilt på opkrævningen.

**Bestyrelsesmøder.** Vi har haft 6 bestyrelsesmøder i årets løb. Det er et normalt antal for Høng Vandværk. Bestyrelsesmedlemmers samt suppleanters interesse for Vandværkets hverdag er fortsat meget stor.

**Forestående arbejder i Høng Vandværk i 2024.** Der vil ske ledningsfornyelse i Høng på Kulbyvej. Kommunen bekendtgjorde deres asfalteringsplaner på Kulbyvej, og det gav så renovering af vandledningerne prioritet og udskyder planlagte renoveringsprojekter andre steder i vores forsyningsområde. Vores målerudskiftningsprojekt har ligeledes fået høj prioritet, da – som allerede nævnt - centralt aflæste målertal giver en bedre mulighed for at lokalisere spild / brud. Endelig har vi i bestyrelsen besluttet at installere Solceller på taget af administrationsbygningen og således ride med på den grønne bølge. Der vil i projektet også indgå en batteriløsning af passende størrelse.

**Tak til alle samarbejdspartnere.** Tak til forbrugerne for den forståelse, der bliver udvist, når vi foretager vores ledningsarbejder, og de må undvære vand i kortere perioder.

**Bestyrelsen i Høng Vandværk**

**For egen regning** vil jeg gentage slutningen af min tale ved mit i fredags afholdte jubilæum.

**For mig har formandsposten** været en meget central del af min og af familiens hverdag. Det har været spændende med Høng Vandværk som en stor del af mit liv. Det ansvar, som der ligger i sådan en post, kan ikke reelt gøres op i timer. Det er der bare hele tiden. Når jeg i gamle dage havde været på lejrskole med et hold elever, kunne jeg mærke et usynligt pres af ansvar på mine skuldre. Det samme pres forsvandt dog, når jeg havde sagt farvel til den sidste elev.

Jeg har besluttet, at tiden for pension fra Høng Vandværk er kommet nu, og ved generalforsamlingen den 22. maj 2024 vil jeg således ikke genopstille til valg til bestyrelsen. Jeg takker alle involverede parter for godt samarbejde. Jeg håber, at bestyrelsen vil huske, at dygtige driftsledere med begge ben på jorden ikke hænger på træerne. **Pas godt på René.**

Og husk**:**

**”Formænd kommer og Formænd går, men Høng Vandværk, Det består.”**

ERSK

Erling Skovdal